Te veel geldeenhede in Afrika | Netwerk24
Deur Francois Williams 05 September 2019 13:32
Die probleem van handel in Afrika is dat die meeste oorgrensvloeie van geld gebeur in geldeenhede wat nie Afrika-geldeenhede is nie, sê Trevor Manuel, voorsitter van Old Mutual en 'n vorige minister van finansies.
Trevor Manuel, voorsitter van Old Mutual, Donderdag by die Wêreld Ekonomiese Forum oor Afrika (WEFA) se konferensie in Kaapstad. Foto: WEF
Sowat 54% van die totale transaksies in Afrika is in dollar, tussen 25% en 29% in pond en euro en 7% in rand. Laasgenoemde is bloot omdat Lesotho en Swaziland deel is van die Suid-Afrikaanse Monetêre Unie, verduidelik Manuel.
Hy was deel van 'n paneelbespreking by die Wêreld- Ekonomiese Forum in Afrika (WEFA) in Kaapstad oor finansiële vloei.
Beleidmakers moet stappe doen om finansiële infrastruktuur te verander.
"Daar is omtrent 30 verskillende geldeenhede op die Afrika-kontinent – waarom? Dis nie rasioneel nie," het Manuel gesê.
Hy het beklemtoon hy steun nie daarmee die instel van 'n enkele geldeenheid vir Afrika, die sogenaamde afro, wat in 'n stadium oorweeg is nie, maar bloot dat lande se geldstelsels beter met mekaar gekoördineer moet wees.